RICH แรงในรอบ 1 เดือน รับข่าวเซ็น MOU ลงทุนโรงไฟฟ้าชีวมวล 9.9 MW
RICH แรงในรอบ 1 เดือน รับข่าวเซ็น MOU ลงทุนโรงไฟฟ้าชีวมวล 9.9 MW ส่วนแผนลงทุนกับ CMEC รัฐวิสาหกิจขนาดใหญ่ในจีน คาดสรุปได้ใน Q3/58 เตรียมออกหุ้น 500 ล้านบาท ใช้เสริมสภาพคล่องทางการเงิน
9 ก.ค. 2558

ผู้สื่อข่าวรายงานว่า ราคาหุ้น บริษัท ริช เอเชีย สตีล จำกัด (มหาชน) หรือ RICH ณ เวลา 15.20 น.อยู่ที่ 1.47 บาท บวก 0.12 หรือ 8.89% มูลค่าการซื้อขาย 137.89 ล้านบาท ขณะที่ดัชนีหุ้นไทยโดยรวมบวก 0.40%
ทั้งนี้ ราคาหุ้นมีการปรับตัวขึ้น 3 วันต่อเนื่องนับตั้งแต่วันที่ 7 ก.ค.ที่ผ่านมาและมีการปรับตัวขึ้นแรงในวันนี้ โดยระหว่างวันราคาหุ้นปรับตัวขึ้นแตะระดับสูงสุดที่ 1.48 บาท
โดยเช้าวันนี้ RICH แจ้งผ่านตลาดหลักทรัพย์แห่งประเทศไทยว่า มติที่ประชุมคณะกรรมการบริษัทอนุมัติในการลงทุนในธุรกิจสาธารธูปโภคพื้นฐาน โดยในเบื้องต้นได้ให้ผู้บริหารเข้าทำสัญญาบันทึกความเข้าใจเพื่อทำการศึกษารายละเอียดในการลงทุนในธุรกิจโรงไฟฟ้าชีวมวล และ ได้วางเงินมัดจำเสร็จสิ้นแล้ว
ทั้งนี้ในเบื้องต้นของธุรกิจโรงไฟฟ้าชีวมวลที่จะลงทุน โดยมีกำลังการผลิต 9.9 เมกกะวัตต์ และได้ดำเนินการผลิตในเชิงพาณิชย์มาเป็นระยะเวลา 1 ปีเศษ มีทำเลที่อยู่ในแหล่งวัตถุดิบ และมีสัญญาซื้อ-ขายไฟฟ้าระยะยาว กับทางการไฟฟ้าภูมิภาคที่ชัดเจน ตลอดจนยังมีส่วนเพิ่มค่าไฟฟ้าอีกนานพอควรซึ่งสอดคล้องตามแนวนโยบายในการขยายประเภทธุรกิจของบริษัท โดยที่การลงทุนในครั้งนี้บริษัทจะสามารถรับรู้รายได้โดยทันทีจากการเข้าลงทุนการลงทุนนี้จะส่งผลต่อดีการดำเนินธุรกิจของบริษัท และจะเป็นจุดเริ่มต้นที่สำคัญ ซึ่งสอดคล้องตามที่บริษัทได้มีแนวนโยบายในการขยายประเภทธุรกิจของบริษัท
เมื่อวันที่ 11 กุมภาพันธ์2558 ได้มีการลงนามในข้อตกลงความร่วมมือกับ CHINA MACHINERY ENGINEERING CORPORATION (“CMEC”)ซึ่งเป็นบริษัทรัฐวิสาหกิจขนาดใหญ่ 1 ใน 10 ของประเทศจีน โดยเป็นพันธมิตรด้านการลงทุน
ในสาธารณูปโภคและโครงสร้างพื้นฐานต่างๆ โดยมูลค่าการลงทุนและเงื่อนไขจะขึ้นอยู่กับผลของการตรวจสอบบริษัท (Due Diligence) และบริษัทจะมีการทำสัญญาซื้อขายหุ้นในการเข้าลงทุนในธุรกิจโรงไฟฟ้าดังกล่าวต่อไป ซึ่งคาดว่าจะสามารถได้ข้อสรุปการลงทุนนี้ ภายในไตรมาสที่ 3 ของปีนี้
นอกจากนี้คณะกรรมการยังมีมติอนุมัติในการออกและเสนอขายหุ้นกู้ระยะยาวของบริษัท จำนวนไม่เกิน 500 ล้านบาท โดยเป็นการเสนอขายเฉพาะเจาะจงวงแคบแบบ II /HNW โดยที่บริษัทได้แต่งตั้งให้บริษัทหลักทรัพย์ ยูโอบีเคย์เฮียน (ประเทศไทย) จำกัด (มหาชน) เป็นผู้จัดการการจำหน่ายหุ้นกู้ในครั้งนี้ โดยที่บริษัทอยู่ในขั้นตอน การขออนุญาตจากทางสำนักงานคณะกรรมการกำกับหลักทรัพย์และตลาดหลักทรัพย์
สำหรับการออกหุ้นกู้เพื่อเป็นการเสริมสภาพคล่องทางการเงินและปรับลักษณะธุรกิจของบริษัท เพื่อให้สอดคล้องกับภาวะการผันผวนทางเศรษฐกิจในปัจจุบัน